
Preambulum

A jelen ügyrend a Budapest Gyógyfürdői és Hévizei Zártkörűen Működő Részvénytársaság Felügyelőbizottságának működése során irányadó szabályokat rögzíti, valamint a Felügyelőbizottság hatáskörébe tartozó előterjesztések egységes rendjét, azok tartalmi és formai követelményeit határozza meg. 

I. Általános rendelkezések

1.1.	A Budapest Gyógyfürdői és Hévizei Zártkörűen Működő Részvénytársaság (továbbiakban: Társaság) Felügyelőbizottsága (továbbiakban: Felügyelőbizottság) tevékenységét a Polgári Törvénykönyvről szóló 2013. évi V. törvény (továbbiakban: Ptk.) Harmadik Könyve, különösen annak 3:26.-3:28. §, 3:119.-3:122.§, 3:124.-3:126.§, a köztulajdonban álló gazdasági társaságok takarékosabb működéséről szóló 2009. évi CXXII. törvény és a köztulajdonban álló gazdasági társaságok belső kontrollrendszeréről szóló 339/2019. (XII. 23.) Korm. rendelet, valamint a mindenkori Vagyonrendelet - jelenleg Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Fővárosi Közgyűlési Rendelet (továbbiakban: Vagyonrendelet) - előírásai alapján a Társaság Alapszabályában (továbbiakban: Alapszabály) foglaltaknak megfelelően, Budapest Főváros Önkormányzata (továbbiakban: Tulajdonos/Részvényes) tulajdonosi elvárásainak figyelembevételével végzi.

1.2.	A Felügyelőbizottság tagjává megválasztott személy az új tisztsége elfogadásától számított 15 (tizenöt) napon belül azokat a gazdasági társaságokat, amelyeknél már vezető tisztségviselő, vagy felügyelőbizottsági tag, írásban tájékoztatni köteles. 

1.3.	A Felügyelőbizottság tagjai a Felügyelőbizottság munkájában személyesen kötelesek részt venni. 

1.4.	A Felügyelőbizottság tagjai a Társaság ügyvezetésétől függetlenek, tevékenységük során nem utasíthatók. 

1.5.	A Felügyelőbizottság tagjai kötelesek a Társaság üzleti titkait (az üzleti titok védelméről szóló 2018. évi LIV. törvény rendelkezései szerint) megőrizni. Az üzleti titokkal azonos védelemben részesül a know-how (védett ismeret.) A Felügyelőbizottságban részt vevő munkavállalói küldött – az üzleti titok (know-how) körén kívül – tájékoztatni köteles az üzemi tanácson keresztül a munkavállalókat a Felügyelőbizottság tevékenységéről. 

1.6.	A Felügyelőbizottsági tagsági jogviszonyra a Ptk. megbízási szerződésre vonatkozó szabályait kell megfelelően alkalmazni. 

1.7.	A Felügyelőbizottság tagjai az ellenőrzési kötelezettségük elmulasztásával vagy nem megfelelő teljesítésével a Társaságnak okozott károkért a szerződésszegéssel okozott kárért való felelősség szabályai szerint felelnek a Társasággal szemben. 

1.8.	A Felügyelőbizottsági tag vagyonnyilatkozat-tételi kötelezettségére az egyes vagyonnyilatkozat-tételi kötelezettségekről szóló 2007. évi CLII. törvény rendelkezései irányadók.

1.9. A Felügyelőbizottsági tagok és a Felügyelőbizottság elnöke megválasztása, visszahívása, illetve díjazásuk megállapítása a hatályos Alapszabály rendelkezései szerint a Részvényes tulajdonosi döntési jogkörébe tartozik. 

II.
[bookmark: _Hlk68108850]A Felügyelőbizottság szervezete, a Felügyelőbizottság feladat-és hatásköre

2.	A Felügyelőbizottság szervezete 

2.1.	A Felügyelőbizottsági tagok megbízatása határozott időre, de legfeljebb 5 (öt) évre szól. A Felügyelőbizottság tagjainak nevét, anyjuk nevét, lakcímét, megbízatásuk kezdő és záró időpontját a hatályos Alapszabály 1. számú melléklete tartalmazza. A Felügyelőbizottság 6 (hat) tagból áll. Tagjai kétharmadát, a Vagyonrendeletben foglalt szabályok alapján a Részvényes tulajdonosi jogait gyakorló Fővárosi Közgyűlés választja határozott időre, egyharmadát a Társaság munkavállalói maguk közül jelölik meghatározott időre. 

2.2.	A munkavállalói küldötteket a Felügyelőbizottságba az üzemi tanács jelöli a munkavállalók sorából, a Társaságnál működő szakszervezet véleményének figyelembevételével. Az üzemi tanács által jelölt személyeket a Részvényes tulajdonosi jogait gyakorló Fővárosi Közgyűlés köteles a jelölést követően, a Felügyelőbizottság tagjává választani, kivéve, ha a jelöltekkel szemben kizáró ok áll fenn. Ebben az esetben újabb jelölést kell kérni. 
A jelölés elmaradása - ha a működés egyéb törvényes feltételei fennállnak - a Felügyelőbizottság működését nem akadályozza. Ez esetben a munkavállalói küldöttek helyét nem lehet betölteni.
A Felügyelőbizottságban a munkavállalói küldötteket a többi taggal azonos jogok illetik meg és azonos kötelezettségek terhelik. 
A munkavállalói küldött munkaviszonyának megszűnése esetén a Felügyelőbizottsági tagsága is megszűnik.

2.3.	Amennyiben a Felügyelőbizottsági tag megbízatása bármely okból a határozott időtartam lejárta előtt megszűnik, a helyére megválasztott tag megbízatása megegyezik az eredetileg megválasztott tag megbízatásának lejárati időpontjával.

2.4.	A Felügyelőbizottsági tagsági jogviszony az érintett személy általi elfogadással jön létre.

2.5.	A Felügyelőbizottság tagjai újraválaszthatók. A Részvényes tulajdonosi jogait gyakorló Fővárosi Közgyűlés a Felügyelőbizottság tagjait (a munkavállalói küldöttek kivételével) a Ptk. 3:26. § (5) bekezdése alapján irányadó Ptk. 3:25. § (2) bekezdése alapján bármikor – indokolás nélkül – visszahívhatja. A munkavállalói küldött csak az üzemi tanács javaslatára hívható vissza, kivéve, ha az Üzemi Tanács a törvényben meghatározott kizáró ok ellenére nem tesz eleget e javaslattételi kötelezettségének.

[bookmark: _Hlk68104086]2.6.	A Felügyelőbizottság elnökét a Társaság Alapszabálya értelmében a Részvényes tulajdonosi jogait gyakorló Fővárosi Közgyűlés választja meg.

2.7.	A Részvényes nevében eljáró tulajdonosi jogokat gyakorló Fővárosi Közgyűlés ülésén - szükség esetén - a Felügyelőbizottság megállapításait, írásbeli jelentését az elnök, vagy az elnök által erre egyedileg felhatalmazott Felügyelőbizottsági tag ismerteti, illetőleg szóban kiegészíti. 

[bookmark: _Hlk68104290]2.8.	Ha a tagok száma 6 (hat) fő alá csökken, vagy nincs, aki a Felügyelőbizottság ülését összehívja, a Vezérigazgató a Felügyelőbizottság rendeltetésszerű működésének helyreállítása érdekében a köteles a Részvényes (tulajdonosi jogait gyakorló Fővárosi Közgyűlés) döntését kezdeményezni.

2.9.	A Felügyelőbizottságot harmadik személyek előtt az elnök, akadályoztatása esetén az elnök által erre egyedileg felhatalmazott Felügyelőbizottsági tag, illetőleg rendkívüli esetben a Felügyelőbizottság tagjai által, szótöbbséggel kijelölt Felügyelőbizottsági tag képviseli. 

3.	A Felügyelőbizottság feladat- és hatásköre

3.1.	A Felügyelőbizottság a Társaság érdekeinek megóvása céljából ellenőrzi a Társaság ügyvezetését. 

3.2.	A Felügyelőbizottság feladata ellátása érdekében jogosult a vezérigazgatótól és a Társaság munkavállalóitól felvilágosítást kérni, a Társaság számviteli nyilvántartásaiba, könyveibe, irataiba betekinteni, a Társaság fizetési számláját, pénztárát, értékpapír-és áruállományát, valamint szerződéseit – ha szükséges, szakértők bevonásával – megvizsgálhatja, és – a Társaság költségére – külső szakértővel megvizsgáltathatja.
A Felügyelőbizottság a felvilágosítást írásban köteles kérni, amelyre a kérelmezett szintén írásban, – egyéb döntés hiányában – a megkereséstől számított 8 /nyolc/ munkanapon belül köteles választ adni.
Ha a Felügyelőbizottság ellenőrző tevékenységéhez szakértőket kíván igénybe venni, a Felügyelőbizottság erre irányuló kérelmét a Vezérigazgató köteles teljesíteni.
A Felügyelőbizottság szakértő bevonásáról rendes, vagy rendkívüli ülés keretében határozattal dönt. 

3.3.	A Felügyelőbizottság köteles az alapítók döntéshozó szerve elé kerülő előterjesztéseket megvizsgálni, különösen a Társaság Számviteli törvény szerinti éves beszámolóját, üzleti jelentését és az adózott eredmény felhasználására vonatkozó javaslatot. A Tulajdonos a Társaság számviteli törvény szerinti beszámolójáról csak a Felügyelőbizottság írásbeli jelentésének birtokában határozhat. 

3.4.	A Felügyelőbizottság megvizsgálja a Részvényes részére adott üzletpolitikai jelentést, valamint köteles a Részvényes tulajdonosi jogait gyakorló Fővárosi Közgyűlés elé kerülő előterjesztéseket megvizsgálni, és ezekkel kapcsolatos álláspontját a Részvényes tulajdonosi jogait gyakorló Fővárosi Közgyűlés ülésén ismertetni. A Részvényes képviseletében eljáró Fővárosi Közgyűlés határozatban jelölhet meg a Felügyelőbizottság által kötelezően megvizsgálandó egyéb tárgyköröket.

3.5.	A Felügyelőbizottság folyamatosan informálódik a Részvényes által jóváhagyott éves üzleti terv és stratégia teljesítéséről, amelyhez a szükséges információkat a Vezérigazgató biztosítja. 

3.6.	A Felügyelőbizottság megvizsgálja a Társaság Vezérigazgatója által negyedévente készített üzleti jelentést az ügyvezetésről, és a Társaság vagyoni helyzetéről, valamint üzletpolitikájáról, és az üzleti terv időarányos teljesítéséről, a részvényesi határozatok végrehajtásának aktuális állapotáról és a Társaság peres ügyeiről. 

3.7.	A Felügyelőbizottság köteles értesíteni a Részvényest – a kérdések megtárgyalása és a szükséges döntések meghozatala érdekében – ha a Felügyelőbizottság szerint az ügyvezetés tevékenysége jogszabályba, vagy az Alapszabályba ütközik, ellentétes a Részvényes határozatával, vagy egyébként sérti a Társaság érdekeit. /Ptk. 3:120. § (3) bekezdés/

3.8.	A Társaság Részvényesének tulajdonosi jogait gyakorló Fővárosi Közgyűlés által, vagy a Részvényes Igazgatósága által hozott határozat hatályon kívül helyezését - ha az jogszabálysértő, vagy az Alapszabályba ütközik - a Felügyelőbizottság bármely tagja kérheti a bíróságtól. 

3.9.	Ha a határozatot a Társaság vezető tisztségviselője támadja meg és a Társaságnak nincs más olyan vezető tisztségviselője, aki a Társaság képviseletét elláthatná, a perben a Társaságot a Felügyelőbizottság által kijelölt Felügyelőbizottsági tag képviseli. 

3.10.	A Felügyelőbizottság hatáskörébe tartozik a Társaság belső ellenőrzést végző szervezeti egységének szakmai irányítása és ellenőrzése.

A Felügyelőbizottság a belső ellenőrzést végző szervezeti egység szakmai irányítása keretében:
a) elfogadja a belső ellenőrzés éves ellenőrzési tervét (munkatervét), illetve annak módosítását, valamint megtárgyalja és jóváhagyja az éves ellenőrzési beszámolóját legkésőbb a tárgyévet követő év február hónapban,
b) jóváhagyja a belső ellenőrzési alapszabályt,
c) legalább félévente megtárgyalja a belső ellenőrzés által készített jelentéseket, és ellenőrzi a szükséges intézkedések végrehajtását,
d) elfogadja a Társaság első számú vezetője által a belső kontrollrendszer működéséről évente készített nyilatkozatot, illetve el nem fogadása esetén dönt a további intézkedésekről,
e) szükség esetén külső szakértő felkérésével segíti a belső ellenőrzés munkáját,
f) javaslatot tehet soron kívüli ellenőrzés vagy tanácsadói jellegű megbízás végrehajtására,
g) javaslatot tehet a belső ellenőrzési szervezeti egység létszámának változtatására, és
h) ajánlásokat és javaslatokat dolgoz ki a belső ellenőrzést végző személy vagy szervezeti egység által végzett vizsgálatok megállapításai alapján.

A belső ellenőrzést végző személy(ek) kiválasztásával, munkaviszonyának létesítésével, annak munkáltató részéről történő megszüntetésével, valamint a belső ellenőrzés erőforrásainak – létszám, költségvetés – biztosításával kapcsolatos döntések a Felügyelőbizottság előzetes jóváhagyásával hozhatók meg. 

A belső ellenőrzést végző személy vagy szervezeti egység számára soron kívüli ellenőrzésre vagy tanácsadói tevékenységre szóló felkérés csak a Felügyelőbizottság előzetes egyetértésével adható.

3.11.	 A Felügyelőbizottság egyetértésével jelölhető ki a megfelelést támogató szervezeti egység vezetője, vagy ha a tevékenységet egy megfelelési tanácsadó látja el, akkor megfelelési tanácsadó 

3.12. A Felügyelőbizottság a tevékenységéről, az általa végzett intézkedésekről, ellenőrzésekről és a megállapításairól évente beszámolót készít, amelyet a Társaság éves beszámolójáról készített véleményével egyidejűleg megküld a Részvényesnek.

3.13.	A fentieken kívül a Felügyelőbizottság működésére, tagjaira, feladataira vonatkozik mindaz, amit jogszabály vagy az Alapszabály a Felügyelőbizottság számára előír. A Felügyelőbizottság ellenőrzési feladatainak teljesítése során figyelembe veszi a Tulajdonosi elvárásokat, szükség szerint, - a Részvényes által kért - célellenőrzéseket lebonyolítja, és az annak eredményéréről készült jelentést a Részvényes rendelkezésére bocsátja. 

III.
A Felügyelőbizottság működési rendje

4.	Feladatok megosztása, munkaterv

4.1.	A Felügyelőbizottság testületként jár el. 

4.2.	A Felügyelőbizottság egyes ellenőrzési feladatok elvégzésével bármely tagját megbízhatja, illetve az ellenőrzést állandó jelleggel is megoszthatja tagjai között. Ezekben a kérdésekben a Felügyelőbizottság határozatot hoz. Az ellenőrzési feladatok megosztása nem érinti a Felügyelőbizottsági tag felelősségét, sem azt a jogát, hogy az ellenőrzést más, a Felügyelőbizottság ellenőrzési feladatkörébe tartozó tevékenységre is kiterjessze. 

4.3.	A Felügyelőbizottság működésének tervszerűsége érdekében éves munkatervet készít, amely összeállításánál javaslatot tehetnek a Felügyelőbizottsági tagok, a Tulajdonos, illetve a Vezérigazgató. 

4.4.	A Felügyelőbizottság üléseit - a szükség szerinti gyakorisággal, de évente legalább négyszer, az általa elfogadott éves munkaterv alapján tartja. A munkatervben meghatározott napirendek mellé, vagy helyette - a feladatok függvényében - az ülések napirendjére új napirendi pontok is felvehetők.

4.5.	A Felügyelőbizottság éves munkatervét a tárgy év első hónapjában tartandó ülésén hagyja jóvá. 

4.6.	A Felügyelőbizottság az éves munkatervét köteles – annak elfogadásától számított 15 (tizenöt) napon belül – a Társaság Vezérigazgatója, Igazgatósága és a Tulajdonos rendelkezésére bocsátani.

5.	A Felügyelőbizottsági ülés összehívása

5.1.	A Felügyelőbizottság ülését (beleértve a távszavazás elrendelését) az elnök, az elnök akadályoztatása esetén két tag együttesen hívja össze. A Felügyelőbizottsági ülést (beleértve a távszavazás elrendelését) összehívhatja az elnök által akadályoztatása esetére helyettesítésére megbízott Felügyelőbizottsági tag is. Az általános helyettesítést a tagok határozatban rögzítik. Az ülést annak megkezdése előtt legalább 8 (nyolc) nappal – az ülés helyének, időpontjának és napirendi pontjainak megjelölésével (meghívó) – írásban kell összehívni. 
A tagoknak a meghívókat, – az írásban előterjesztésre kerülő témák anyagaival együtt – postán, futár útján (személyes kézbesítéssel), vagy elektronikus úton ki kell küldeni. 
Az állandó meghívottaknak a meghívók és előterjesztések elektronikus úton (e-mailen), vagy elektronikus adathordozón szintén megküldhetők. 
Az elektronikus úton történő megküldés esetén a Felügyelőbizottsági tag köteles a küldemény megérkezését visszaigazolni, egyúttal biztosítani, hogy a küldemény arra nem jogosult részére ne legyen hozzáférhető. 
Indokolt esetben /pl. az előterjesztések elkészítésére rendelkezésre álló rövid idő, vagy soron kívül megtárgyalandó ügyek esetén/ a napirenden szereplő írásbeli előterjesztések a meghívó kiküldése után is, de legalább az ülést megelőző 3 (három) nappal megküldhetők a Felügyelőbizottság tagjainak az előzőek szerint. 
Sürgős vagy rendkívüli esetben az ülés 8 (nyolc) napon belülre is összehívható e-mail, vagy telefon útján, illetve a Felügyelőbizottság távszavazás útján is határozhat.

5.2.	A Felügyelőbizottság bármely tagja az ok és a cél megjelölésével írásban kérheti az elnöktől az ülés összehívását, aki a kérelem kézhezvételétől számított 8 (nyolc) napon belül köteles intézkedni a Felügyelőbizottság 30 napon belüli időpontra történő összehívásáról. Amennyiben az elnök a kérelemnek nem tesz eleget, a tag maga jogosult az ülés összehívására. 

5.3.	Az elnök köteles összehívni a Felügyelőbizottság ülését a könyvvizsgálói jelentés kézhezvételétől számított 15 (tizenöt) napon belül.

5.4.	Az ülés meghívójának tartalmaznia kell az ülés helyét, időpontját és javasolt napirendjét.

5.5.	A Felügyelőbizottság bármely tagja, a Társaság Tulajdonosa, valamint a Társaság könyvvizsgálója jogosult javaslatot tenni arra nézve, hogy a Felügyelőbizottság a Társaság működésével kapcsolatos valamely kérdést tűzzön az ülés napirendjére a napirendek elfogadásáig. 

6.	Az ülés szabályszerűsége, határozatképessége

6.1.	Az ülések előkészítéséről az elnök gondoskodik. Az üléseket az elnök, akadályoztatása esetén az 5.1. pont szerint az ülést összehívó két tag egyike, vagy az elnök által akadályoztatása esetére helyettesítésére megbízott Felügyelőbizottsági tag vezeti (az ülés elnöke).

6.2.	A Felügyelőbizottság ülése határozatképes, ha tagjainak kétharmada jelen van, határozatát a jelenlévők egyszerű szótöbbségével hozza. Amennyiben a Felügyelőbizottsági ülés összehívása nem szabályszerűen történt, a Felügyelőbizottság akkor hozhat határozatot, ha azt egyik tag sem kifogásolja és az ülésen valamennyi Felügyelőbizottsági tag jelen van. 

6.3.	A napirenden nem szereplő napirendi pontokat a Felügyelőbizottság csak akkor tárgyalhatja, ha az ülés határozatképes és az ülésen jelenlévő valamennyi Felügyelőbizottsági tag az adott napirendi pont tárgyalásával egyhangúlag egyetért. 

6.4.	A Felügyelőbizottság ülésein – a zárt ülés kivételével – a Felügyelőbizottság tagjai, a meghívottak és a jegyzőkönyvvezető vehetnek részt. 

6.5.	A Felügyelőbizottság ülésein a tagok, valamint az állandó, tanácskozási jogú meghívottak személyes jelenlétük helyett részvételüket elektronikus hírközlő eszköz közvetítésével – így különösen: telefon, Skype, egyéb kép- és hang valós idejű közvetítésére alkalmas kommunikációs csatorna – is biztosíthatják, szavazati jogukat ekképp is teljeskörűen gyakorolhatják. Elektronikus hírközlő eszköz használatával történő részvétel esetén ennek tényét az ülésről készült jegyzőkönyvben rögzíteni kell.

[bookmark: _Hlk70521224]7.	A Felügyelőbizottsági ülés meghívottai

7.1.	A Felügyelőbizottság üléseire állandó meghívottként, tanácskozási joggal meg kell hívni a Tulajdonos által delegált képviselőt, a Könyvvizsgálót, a Társaság Vezérigazgatóját, a Belső ellenőrt, és a Felügyelőbizottsági ülések megszervezésével foglalkozó munkavállalót.  

7.2.	A Felügyelőbizottság ülésein eseti meghívottként, tanácskozási joggal részt vehet a Társaság azon munkavállalója, aki a napirendhez kapcsolódó előterjesztést készítette, illetve az adott kérdés véleményezéséhez igénybe vett külső szakértő.  

7.3.	A Felügyelőbizottság, illetve elnöke a napirendtől függően más személyeket is meghívhat üléseire. 

8.	Zárt ülés

8.1.	Indokolt esetben – az információs önrendelkezési jogról és az információszabadságról szóló 2011. évi CXII. törvény rendelkezéseit figyelembe véve – a Felügyelőbizottság határozattal zárt ülés tartását, illetőleg egyes kérdések, napirendi pontok zárt ülésen történő tárgyalását elrendelheti, amelyről jegyzőkönyv készül. Amennyiben nem valamennyi napirendi pont vonatkozásában kerül a zárt ülés elrendelésre, a zárt ülési részről kell külön jegyzőkönyvet felvenni. A zárt ülésen csak a Felügyelőbizottság tagjai és a jegyzőkönyvvezető, illetve azok a személyek lehetnek jelen, akiknek a részvételéhez a Felügyelőbizottság hozzájárult. Ilyen esetben a jegyzőkönyvben csak a jelenlévőket, az ülés időpontját és helyszínét, a határozatokat és az esetleges különvéleményeket kell rögzíteni. A jegyzőkönyvet zárt ülés esetén valamennyi jelenlévő Felügyelőbizottsági tagnak alá kell írnia. A zárt Felügyelőbizottsági ülésről készült jegyzőkönyvet meg kell küldeni a zárt ülésen jelenlévőknek, valamint azoknak, akikkel a határozatot az Elnök a 8.2. pont szerint közli, illetve akiknek a jegyzőkönyv megküldését a Felügyelőbizottság tagjai a zárt ülésen hozott határozatukban a jelenlévőkön kívül kérik. 

8.2.	A zárt Felügyelőbizottsági ülésen hozott határozatot az Elnök - a zárt ülést követően, de a Felügyelőbizottsági ülés berekesztése előtt - jogosult (de nem köteles) közölni a Felügyelőbizottsági ülés állandó résztvevőivel, illetve a Felügyelőbizottsági ülésen jelen Ügyrend szerint egyébként jelen lévőkkel.

9.	Határozathozatal, távszavazás

9.1.	A Felügyelőbizottság döntéseit, állásfoglalásait, javaslatait, indítványait határozati formában hozza meg. 

9.2.	A Felügyelőbizottság határozatait a levezető elnök által előterjesztett határozatra vonatkozó szavazással hozza meg. Az ülésen jelenlévő tagok a határozat hozatalában /kivéve, amennyiben érintettek/ kötelesek részt venni. A szavazás általában nyílt szavazással történik, de indokolt esetben, vagy valamelyik Felügyelőbizottsági tag indokolt kérésére a levezető elnök titkos szavazást rendelhet el. Szavazni „igen” -nel, „nem” -mel és „tartózkodom” -mal lehet. 
A határozat meghozatala szempontjából a tartózkodást nem szavazatként kell értékelni.

9.3.	A határozatok meghozatalához a jelenlevő tagok egyszerű szótöbbsége szükséges. 
Szavazategyenlőség esetén ismételt szavazást kell tartani.

9.4.	A határozat tartalmától függően fel kell tüntetni a teljesítési határidőt és a végrehajtásért felelős nevét/tisztségét. 

9.5.	A határozatokat évenként folyamatos arab sorszámmal, az év és a meghozatal napjának feltüntetésével kell ellátni és nyilvántartani, feltüntetve a Felügyelőbizottsági határozat megnevezést. 

9.6.	A Felügyelőbizottság rendkívüli, illetve sürgős esetben – ülés megtartása nélkül, írásban – levél vagy elektronikus hírközlő eszköz (e-mail) útján leadott szavazatok alapján is hozhat határozatot (távszavazás). Távszavazás esetén a Felügyelőbizottsági tagok szavazatukat rövid úton e-mailben, illetve szkennelve kötelesek megküldeni a Felügyelőbizottság Elnöke által megbízott személynek a távszavazást elrendelő levelében foglaltaknak megfelelően, az abban megjelölt, meghatározott határidőn belül. A Felügyelőbizottsági tag szavazata ilyen esetben akkor érvényes, hogyha szavazatát egyértelműen jelzi, a határozati javaslatra „igen” -nel, „nem” -mel, vagy „tartózkodom” megjelöléssel szavaz. A távszavazásról és távszavazás során leadott szavazatok összesítéséről jegyzőkönyv készül, rögzítve abban a távszavazás eredményeképpen meghozott határozatot. 
A távszavazás során hozott határozat abban az esetben érvényes, ha a határozati javaslatra a Felügyelőbizottsági tagok több mint fele igenlő szavazatot adott. 

9.7.	A Társaság Számviteli törvény szerinti éves beszámolójára vonatkozó Felügyelőbizottsági írásbeli jelentés és a Felügyelőbizottság Ptk. 3:120. § (3) bekezdése alapján tett írásbeli kezdeményezése nem lehet távszavazás útján történő határozathozatal tárgya.

10.	A Felügyelőbizottsági ülés jegyzőkönyve, iratkezelés 

10.1.	Minden Felügyelőbizottsági ülésről jegyzőkönyv készül, amely tartalmazza: 

a) a Társaság nevét és székhelyét,
b) az ülés helyét, időpontját, és azt, hogy az összehívás szabályszerű volt-e, 
c) amennyiben zárt ülés volt, annak feltüntetését,
d) a jelenlévőket részvételi minőségük és jogosultságuk megjelölésével, 
e) a napirendi pontokat, esetlegesen a napirendek előterjesztőit,
f) a tárgyalt ügyben felszólalók nevét és a felszólalás lényegét, 
g) az elhangzott határozati javaslatokat az egyes napirendi pontokról hozott határozatokat szó szerint, és a szavazások eredményét, arányát, 
h) a külön véleményt, ha azt a vélemény-nyilvánító jegyzőkönyveztetni kívánja,
i) határozatok ellen szavazó és tartózkodó résztvevők nevét.
Amennyiben az ülésen jelen lévő valamely Felügyelőbizottsági tag – érintettsége folytán – a szavazásban nem vesz részt, ezt a tényt a jegyzőkönyvben fel kell tüntetni. 
Bármely tag kérésére valamennyi, vagy egyes napirendi pontokat érintően szó szerinti jegyzőkönyvet kell készíteni. 

10.2.	Ha a munkavállalói küldöttek egységes véleménye eltér a Felügyelőbizottság többségi álláspontjától, a munkavállalók kisebbségi véleményét a Részvényes Igazgatóságának legközelebbi ülésén ismertetni kell. 

10.3.	A jegyzőkönyvet a jegyzőkönyvvezető és a levezető elnök írja alá, az ülésen megválasztott személy pedig hitelesíti. A jegyzőkönyvet az ülést követő 15 (tizenöt) napon belül el kell készíteni és meg kell küldeni a Felügyelőbizottság elnökének és tagjainak (függetlenül attól, hogy az ülésen részt vettek-e), az állandó meghívottaknak is. 
A jegyzőkönyv – a meghívóra vonatkozó szabályok alkalmazásával – elektronikus úton is megküldhető. 
A hitelesített jegyzőkönyvvel kapcsolatban a Felügyelőbizottság tagjai a következő ülésen megtehetik esetleges tartalmi észrevételeiket. A módosító észrevételek nem érintik a már hitelesített jegyzőkönyvet, hanem az új ülés jegyzőkönyvének elején fel kell tüntetni a módosítás okát és pontos szövegét.

10.4.	A Felügyelőbizottság tagjai saját iratkezelésüket maguk szervezik meg. A Felügyelőbizottság működésének technikai feltételeit (beleértve az adminisztrációs tevékenységet is) a Társaság SZMSZ-ében a Felügyelőbizottsági kapcsolattartásra kijelölt szervezeti egység biztosítja. A szervezeti egységnek a Felügyelőbizottság működésével kapcsolatos dokumentumokat elkülönítetten kell tárolnia. A Felügyelőbizottság tagjai a Felügyelőbizottsági iratokba betekinthetnek, arról az elnök tudtával másolat kiadását kérhetik. 
IV.
A Felügyelőbizottsági tagokkal szembeni követelmények, összeférhetetlenségi és kizáró okok, a Felügyelőbizottsági tagság megszűnése

11.	Követelmények, összeférhetetlenségi és kizáró okok

11.1.	A Felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

11.2.	Nem lehet a Felügyelőbizottság tagja, akivel szemben a vezető tisztségviselőkre vonatkozó kizáró ok /Ptk. 3:22. § (4)-(6) bekezdés/ áll fenn, továbbá aki, vagy akinek hozzátartozója a Társaság vezető tisztségviselője. 

12.	Felügyelőbizottsági tagság megszűnése

12.1.	A Felügyelőbizottsági tagság megszűnésére a vezető tisztségviselői megbízatás megszűnésére vonatkozó szabályokat kell alkalmazni. A Felügyelőbizottsági tagság megszűnik: 

a) a megbízás időtartamának lejártával, 
b) a munkavállalói küldöttek kivételével a Részvényes általi visszahívással, 
c) lemondással, 
d) elhalálozással, 
e) a törvényben szabályozott kizáró vagy összeférhetetlenségi ok bekövetkeztével, 
f) a Felügyelőbizottsági tag cselekvőképességének a tevékenysége ellátásához szükséges körben történő korlátozásával, 
g) munkavállalói küldött esetén a munkaviszony megszűnésével, vagy ha a Részvényes az Üzemi Tanács javaslatára a munkavállalói küldöttet visszahívja.

12.2.	A Felügyelőbizottság tagja tisztségéről – a Vezérigazgatóhoz intézett nyilatkozatával – bármikor lemondhat, azonban, ha a Társaság működőképessége ezt megkívánja, a lemondás csak annak bejelentésétől számított hatvanadik napon válik hatályossá, kivéve, ha a Részvényes az új felügyelő Felügyelőbizottsági tag megválasztásáról már ezt megelőzően gondoskodott. A lemondás hatályossá válásáig a Felügyelőbizottsági tag a halaszthatatlan döntések meghozatalában, illetve az ilyen intézkedések megtételében köteles részt venni. 

V.
Záró rendelkezések

13.	Hatályba léptető rendelkezések

[bookmark: _Hlk68110861]Jelen Felügyelőbizottsági Ügyrend a Részvényes tulajdonosi jogait gyakorló Fővárosi Közgyűlés általi elfogadás napján lép hatályba. 

[bookmark: _Hlk68110879]Jelen Felügyelőbizottsági Ügyrendet a Felügyelőbizottság a …/2021. (……...) számú határozatával jóváhagyásra a Részvényes elé terjesztette.


…........................................
Dr. Madarász Aladár
a Felügyelőbizottság elnöke


Mellékletek: 
1.sz. melléklet: Szavazó lap
2.sz. melléklet: Előterjesztés sablon

[bookmark: _Hlk68110790]Záradék: 
A Budapest Gyógyfürdői és Hévizei Zártkörűen Működő Részvénytársaság Alapszabálya VII. fejezet 2. pont b.) alpontja alapján a Felügyelőbizottság ügyrendjének jóváhagyása a Részvényes kizárólagos hatáskörébe tartozik. 
A Budapest Főváros Önkormányzata Fővárosi Közgyűlése …/2021. (….)Főv.Kgy. határozatával a Társaság legfőbb szervének hatáskörében eljárva –, jóváhagyta a Társaság Felügyelőbizottságának ügyrendjét 2021. ……-i hatálybalépéssel.


1. sz. melléklet:Szavazó lap

SZAVAZÓLAP
Budapest Gyógyfürdői és Hévizei
Zártkörűen Működő Részvénytársaság
Felügyelőbizottsága


Felügyelőbizottsági tag neve:	

Szavazat leadásának időpontja:	

Határozati javaslat:	

Budapest Gyógyfürdői és Hévizei 
Zártkörűen Működő Részvénytársaság Felügyelőbizottsága…/20... (…)BGYH Felügyelőbizottsági  – ülésen kívül hozott – határozata:

[határozati javaslat szövege]


Szavazat:


igen				tartózkodom				nem




Aláírás: …..…..……………………………………….
Név nyomtatott betűkkel:…………………………....
Budapest Gyógyfürdői és Hévizei
Zártkörűen Működő Részvénytársaság
felügyelőbizottságának tagja










2.sz. melléklet: Előterjesztés sablon 
Budapest Gyógyfürdői Zrt						Ikt. szám:………….
Felügyelőbizottsága részére

Előterjesztés / Tájékoztatás……..………(előterjesztés/tájékoztatás címe) tárgyában

Tisztelt Felügyelőbizottság!

[szükség szerint az előterjesztés egy bekezdés terjedelmű összefoglalása, vagy hosszabb előterjesztés esetén vezetői összefoglaló max. 1 oldal terjedelemben]

Előterjesztés indoklása:
•	[Előzmények rövid összefoglalása, kizárólag az ügy szempontjából releváns tényekre, körülményekre szorítkozva.  
•	Megoldási/döntési alternatívák áttekinthető, lényegre törő ismertetése. Az egyes alternatívák kockázatainak bemutatása. A döntéshozatal elmulasztásának, vagy időbeli elhúzódásának lehetséges következményei, kockázatai. 
•	Az előterjesztés előkészítője által preferált megoldási/döntési alternatíva, és a preferálás indoklása.
•	Rövid utalás az előterjesztéshez csatolt mellékletek tartalmára.] 

Felügyelőbizottság hatásköre / Jogi alap:
[Létesítő okirat szerinti rendelkezés, mely a Felügyelőbizottság döntési jogkörét megalapozza]

Határozati javaslat:
A Budapest Gyógyfürdői és Hévizei Zártkörűen Működő Részvénytársaság Felügyelőbizottsága ………………….. (döntési kompetencia jogalapjának megjelölése) szerinti hatáskörében eljárva a ………………… iktatószámú előterjesztésben foglaltak alapján jóváhagyja/úgy dönt/tudomásul veszi ……………………. az előterjesztés …. számú melléklete szerinti tartalommal (pl. szerződéstervezet, szabályzat stb. jóváhagyásánál a megfelelő számú melléklet behivatkozása) ……..   

Felelős: ………………. (feladatot előíró tartalmú határozat esetén a felelős megjelölése– tájékoztató vagy jelentés esetén nem kell megjelölni!)

Határidő: ………………. (dátumos vagy szövegesen megfogalmazott, a végrehajtás ellenőrzése szempontjából nyomon követhető határidő megjelölése - tájékoztató vagy jelentés esetén nem kell megjelölni!)
 
Budapest, 20…………

                                                            
Borosné Szüts Ildikó Katalin
vezérigazgató
Budapest Gyógyfürdői Zrt.
előterjesztő
Mellékletek felsorolása: 

